b'\n_START_ARTICLE_\nPuntas\n_START_SECTION_\nEgipto prekyba su Puntu\n_START_PARAGRAPH_\nSeniausias \xc5\xbeinomas Punto pamin\xc4\x97jimas egiptie\xc4\x8di\xc5\xb3 \xc5\xa1altiniuose yra aptinkamas i\xc5\xa1 faraono Sahure laik\xc5\xb3 (XXV a. pr. m. e.), nors \xc5\xa1altiniai teigia, kad prekyba su \xc5\xa1ia \xc5\xa1alimi prad\xc4\x97ta dar seniau. Pagrindinis Nilo miestas, per kur\xc4\xaf vyko prekyba su Puntu, buvo Koptas, i\xc5\xa1 kurio keliu per dykum\xc4\x85 buvo patenkama prie Raudonosios j\xc5\xabros (Kuseiro). I\xc5\xa1 \xc4\x8dia vykdavo j\xc5\xabriniai laivai \xc4\xaf pietus._NEWLINE_Prekyba vyko per vis\xc4\x85 Sen\xc4\x85j\xc4\x85 ir Vidurini\xc4\x85j\xc4\x85 karalystes. XII Egipto dinastijos laikais Puntas buvo apra\xc5\xa1ytas garsiame literat\xc5\xabros k\xc5\xabrinyje._NEWLINE_Daugiausiai \xc5\xbeini\xc5\xb3 apie Punt\xc4\x85 suteikia Egipto XVIII dinastijos faraon\xc4\x97s Hat\xc4\x8depsut (XV a. pr. m. e.) laikais \xc4\xafvykusi ekspedicija \xc4\xaf Punt\xc4\x85. \xc5\xa0i ekspedicija, vadovaujama r\xc5\xabmininko Nehsi, buvo oficialiai traktuojama kaip duokl\xc4\x97s rinkliava i\xc5\xa1 Egiptui pavaldaus Punto. I\xc5\xa1 esm\xc4\x97s tai buvo prekybin\xc4\x97 misija, kurios metu Nubijos auksas buvo i\xc5\xa1mainytas \xc4\xaf egzoti\xc5\xa1kas prekes, tokias kaip smilkalai, asfaltas, ligroinas. Punto \xc5\xbemon\xc4\x97s svetingai pri\xc4\x97m\xc4\x97 Egipto ekspedicij\xc4\x85. Tuo metu Punt\xc4\x85 vald\xc4\x97 karalius Parahu ir karalien\xc4\x97 Ati. Jie ne tik pardav\xc4\x97 Egiptui vietines prekes, tokias kaip juodmedis ir smilkalai, bet ir prekes i\xc5\xa1 aplinkini\xc5\xb3 kra\xc5\xa1t\xc5\xb3, tokias kaip dramblio kaulas ir kailiai._NEWLINE_Ekspedicija \xc4\xaf Punt\xc4\x85 yra detaliai vaizduojama faraon\xc4\x97s Hat\xc4\x8depsut mauzoliejuje Deir al-Bahryje. Gaus\xc5\xabs reljefai ir pie\xc5\xa1iniai vaizduoja laivus, svetim\xc4\x85 kra\xc5\xa1t\xc4\x85, vietos \xc5\xbemones, papro\xc4\x8dius._NEWLINE_Egipto prekyba su Puntu t\xc4\x99s\xc4\x97si iki pat XX dinastijos pabaigos. XI a. pr. m. e. \xc5\xa1i prekyba nunyko, ry\xc5\xa1iai su Puntu nutr\xc5\xabko, ir \xc5\xa1i \xc5\xa1alis Egiptie\xc4\x8diams tapo pasaki\xc5\xa1ka, bet nerealia \xc5\xa1alimi.'